<classify> KAMPUNI ya Udalali ya Yono Auction Mart inayofanya kazi za udalali chini ya maelekezo ya Mamlaka ya Mapato Tanzania TRA, imesema itayanadi makontena 20 yaliyoingizwa nchini na Mkuu wa Mkoa wa Dar es Salaam, Paul Makonda kwenye mnada utakaofanyika Jumamosi hii.Hatua hiyo inakuja baada ya Waziri wa Fedha na Mipango, Dk Philip Mpango kutoa agizo la makontena hayo kupigwa mnada mara moja, Dar es Salaam juzi alipofanya ziara ya kushtukiza katika eneo la kuhifadhia makontena-Bandari Kavu Dar es Salaam DICD. Mpango alikagua makontena hayo, ambayo kama yakiuzwa serikali inakadiriwa kukusanya kodi inayofikia Sh bilioni 1.2.Akizungumza na gazeti hili jana, Mkurugenzi wa Kampuni wa Yono Auction Mart, Scholastica Kevela alisema kuwa wamelisikia agizo la Waziri Mpango na kwamba wataendelea na mnada Jumamosi ijayo.Alisema, Kama Waziri alishaelekeza mnada ufanyike, sisi tutaendelea na kutekeleza jambo hilo haraka kama tutakavyoelekezwa, tutafuata utaratibu na kuhakikisha samani hizo zinauzwa kwenye mnada wetu ambao huwa tunaufanya kila Jumamosi.Katika mnada uliofanyika hivi karibuni, makontena hayo yalikosa wateja baada ya kushindwa kumudu bei ya kikomo iliyofikia Sh milioni 60 kwa kontena moja.Mnada wa makontena hayo ulitangazwa rasmi na TRA baada ya kukaa zaidi ya siku 90 bila kulipiwa kodi. Kwa sasa mnada huo unafanyika chini ya kampuni ya udalali ya Yono Auction Mart.Aidha katika maelezo yake juzi kuhusu samani hizo, Waziri Mpango alitoa mwito kwa Watanzania wanaotaka kununua bidhaa hizo, ambazo nyingi ni vifaa vinavyoweza kutumika shuleni ama ofisini, kama vile viti meza na makabati, kujitokeza bila hofu kununua mali hizo.Kwa mujibu wa maelezo ya Kamishna wa Forodha wa TRA, Benny Usaje kwa Dk Mpango, Makonda aliwasilisha maombi ya kutaka kupewa msamaha wa kodi wa makontena 36 yenye samani kutoka Diaspora nchini Marekani.Alisema kuwa kati ya makontena hayo, yaliyoingia nchini ni makontena 20 yanayodaiwa kodi ya Sh bilioni 1.2 na kwamba utaratibu kwa kumtaka mkuu huyo wa mkoa alipe kodi hiyo ili aruhusiwe kuyachukua makontena hayo, ulifanyika kwa mujibu wa sheria.Kwamba mpaka juzi alikuwa hajayachukua na ndio maana yanapigwa mnada.Jumapili iliyopita alipohojiwa na baadhi ya vyombo vya habari kuhusu makontena hayo, Makonda alisema kuwa alishiriki ibada mjini Ngara mkoani Kagera, kuhakikisha hayo makontena hayapati wateja kwa kuwa anaamini Mungu alimpa kwa ajili ya walimu wa Mkoa wa Dar es Salaam.Hata hivyo, Waziri Dk Mpango alitupilia maelezo ya RC Makonda na kuwaomba walimu na wanafunzi wasiwe na wasiwasi na kwamba Serikali ya Awamu ya Tano imejipambanua na kuwekeza kwenye elimu kwa kutenga zaidi ya Sh bilioni 20 kila mwezi, kulipa ada ya wanafunzi ili wasome bila kulipa ada na ina mpango madhubuti wa kuboresha miundombinu ya elimu nchi nzima, ikiwemo ujenzi wa madarasa na ofisi za walimu.Tunawapenda na kuwathamini sana walimu wetu, asitokee mtu yeyote akaanza kuwaambia hadithi kama vile serikali hii inawapuuza! Si kweli hata kidogo, aliongeza Dk Mpango huku akitaka samani hizo kupigwa bei ili kodi ya serikali ipatikane.  <topic>: kitaifa 